JayJayThrowThrow/commonwealth-wiki-mix huggingface dataset:
Groot-Visrivier

Die Groot-Visrivier (groot genoem om dit van die Visrivier in Namibië te onderskei) is 'n rivier wat deur die Oos-Kaapprovinsie van Suid-Afrika vloei. Die Portugese seevaarders het die rivier Rio de Infante gedoop en dit het as die Oub (Vis) bekend gestaan onder die plaaslike Khoikhoi. Die Groot-Vispuntvuurtoring‎ staan by die riviermonding. Die rivier word gevoed deur die Grootbrakrivier, die Tarka-, die Koonap-, die Baviaans-, die Klein-Vis- en die Katriviere. Naby sy seemonding sluit die Kaprivier ook van regs aan.
Rol in die geskiedenis van Suid-Afrika

Gedurende die 19de eeu het die rivier die grens van die Kaapkolonie gevorm en hewige gevegte het hier gewoed tydens die Grensoorloë van 1779 tot 1878 tussen die inheemse Xhosa-nasie aan die een kant en die Voortrekkerboere en die 1820-Setlaars uit Engeland aan die anderkant. In 1835 is die Fingostam toegelaat om hulle op die rivieroewer te vestig. Onder die apartheidstelsel het die laer gedeeltes van die rivier die westelike grens van die Ciskei-tuisland gevorm.
Oranjerivierprojek

Die rivier vloei normaalweg die hele jaar lank op natuurlike wyse al is die oorsprong van die rivier in 'n droë gebied en die vloei kan redelik traag wees sonder die eb en vloei van die seegety. Water van die Oranjerivierstelsel kan egter nou gebruik word om die rivier se loop tydens droë tye aan te vul. Sedert die 1970's bring die Oranjerivierprojek water van die Oranjerivier, deur die Groot-Visrivier, vir landbou- en nywerheidsgebruik na die droë Oos-Kaap. Die tonnel wat hiervoor gebou is, was 'n reuse ingenieursonderneming. Die inlaat tot die tonnel is by Oviston ('n akroniem vir Oranje-Vis-Tonnel). Oviston is aan die suidoostelike oewer van die reuse Gariepdam.
Visrivier-Sondagsrivieroordragskema

Water oorgedra vanaf die Oranjerivier na die Groot-Visrivier via die Oranje-Visriviertonnel word weggekeer by die Elansdriftkeerwal in 'n kanaal wat vir 65 km saam met steil hellings kronkel en uitmond in die Klein-Visrivier. Die kanaal vloei deur die Cookhousetonnel van 13,1 km wat deur die Bosberg sny tussen Cookhouse en Somerset-Oos. Die water vloei vir 40 km in die Klein-Visrivier tot by die De Mistkraalkeerwal. Hier word die water uitgekeer in die Skoenmakerskanaal (vermoë 22 m³/s) wat uiteindelik uitmond in die Volkerspruit wat op sy beurt na die Darlingtondam in die Sondagsrivier vloei.
Algemeen

Cradock is 'n belangrike dorp waardeur die Groot-Visrivier vloei. Die kusgebied tussen Gqeberha en die Groot-Visrivier staan bekend as die Sonskynkus.

Ondanks die rivier se naam vind hengel slegs in die dele naby die see plaas en is dit hoofsaaklik vir ontspanningsdoeleiendes. Die rivier is 'n getyrivier vir ongeveer 20 km. 'n Gewilde kanobyeenkoms, die Visrivier-kanomaraton, vind jaarliks tussen die Grassridgedam en Cradock plaas.
Kyk ook

*Dassiedeur
*Osnekspruit
Bronne

* Logie, Bartle: Water in the wilderness - a journey down the Great Fish River. Port Elizabeth: Bluecliff Publishing,2006.
Verwysings
Eksterne skakels

* Google-kaart van die Groot-Visrivier se seemonding by Geonames.org (cc-by)


Kategorie:Oos-Kaap
Kategorie:Riviere in Oos-Kaap
Elim, Wes-Kaap

Elim in die Strandveld in die Overberg is 20 km suidwes van Bredasdorp geleë. 'n Opvallende kenmerk van die dorp is die witgekalkte rietdakhuise met hul lae werfmure, groentetuine, leislote en vybome.
Geskiedenis

Toe die sendingstasie by Genadendal te groot raak, besluit die Morawiese Sendinggenootskap in 1824 om die plaas Vogelstruyskraal van Louis du Toit aan te koop om daarop 'n nuwe sendingpos te stig. Op die naam Elim is besluit na aanleiding van Ex. 15:27. Op die dorre Agulhas-kusvlakte was genoeg vars water uit die Nuwejaarsrivier beskikbaar. Hans Pieter Hallbeck was die stigter-sendeling.

Die ou plaashuis van Vogelstruyskraal staan nog aan die westekant van die dorp. In 1974 is die watermeul van 1828 tot nasionale monument verklaar. Hier is die koring van die omgewing gemaal. Voor die biblioteek staan die enigste monument in die land wat die vrystelling van die slawe in 1834 in Suid-Afrika gedenk. Die kerkklok het 'n unieke meganisme en is reeds sedert 1764 in Herrnhut gebruik en is in 1914 hier geïnstalleer.

Omdat die Morawiese kerk die eienaar van die grond is, kon die kerk lank sy oorheersende invloed in die gemeenskap handhaaf. Die sendelinge het nie slegs die Evangelie gebring nie, maar ook hul gemeentelede in allerlei vaardighede onderrig. Daarom het Elim bekend geword vir sy rietdekkers, messelaars en skrynwerkers. Boere verbou vrugte (o.a. druiwe) en groente en hou vee aan. In 'n fabriek word fynbos insluitende dekriet en hakea gedroog vir die uitvoermark. Reeds meer as 150 jaar word sewejaartjies (Helichrysum en Helipterum spp.) gedroog vir Europese bloemiste. Erica regia, die Elim-heide, groei in die omgewing.

Met die amptelike sensus van 1891 was hier 1 150 inwoners. Die huidige inwonertal word op 1 400 beraam.
Sien ook

* Lys van dorpe in Suid-Afrika
Verwysings
Bibliografie

* Howard, Leslie en Phillips, Keith: Overberg Tapestry. BPR Publishers.
* Standard Encyclopaedia of Southern Africa, deel 4. Kaapstad: Nasou, 1971.
Eksterne skakels

* Reis in Afrikaans - daar is maar één Elim


Kategorie:Nedersettings in die Wes-Kaap
Mukurob

duimnael|Die Mukurob

Die Mukurob (Vinger van God of Vingerklip), naby Asab in Namibië, het op 7 Desember 1988 in duie gestort. Nama mondelingse tradisie wou dit hê dat die "witman" se oorheersing aan 'n einde sou kom wanneer die geologiese struktuur ineenstort. Dit was ook so: Suid-Afrika het 'n paar weke later finaal hul beheer oor (toe) Suidwes-Afrika afgestaan.

Daar kan steeds nie met sekerheid vasgestel word wat die oorsaak van die val was nie. Daar is geglo dat 'n reënstorm die vorige week die gedeelte waarop dit rus, verswak het, wat tot die ineenstorting bygedra het.
Verwysings
Bibliografie

*Toeka se dae - Die vinger van God, 33 jaar gelede. In: Weg!, nr. 198, Oktober 2021


Kategorie:Landvorme van Namibië
Kategorie:Geskiedenis van Namibië
Kubus

:Vir ander betekenisse van die woord "kubus", sien gerus Kubus (dubbelsinnig).
links
duimnael|'n Kubus met die breedtelyn = a, die dieptelyn = b, die hoogtelyn = c en die diagonaal = d.
'n Kubus, heksaëder, of sesvlak, is 'n platoniese veelvlak (of platoniese vaste liggaam) wat uit ses vlakke bestaan wat almal vierkante is en in agt hoekpunte saamkom. Daar is 12 sye wat almal hoeke met mekaar maak wat gelyk is aan 90°.

Die inhoud van 'n kubus word bereken deur die formule a³ (dus a.a.a), waar "a" gelykstaande aan die hoogte van die kubus is.

Die oppervlak word bereken deur die formule 6 × a², waar "a", weereens, gelykstaande aan die hoogte van die kubus is.

Die diagonaal van 'n kubus kan bereken word deur die formule \sqrt[2]{3a^2}, met "a" gelykstaande aan die hoogte van die kubus.


Kategorie:Ruimtemeetkunde
Wupperthal

Hierdie artikel handel oor die dorpie in Suid-Afrika. Vir die Duitse stad, sien gerus Wuppertal.


Wupperthal (ook Wuppertal) is 'n historiese dorpie met sowat 4 000 inwoners in die Cederberg munisipaliteit, distrik Weskus. Dit is geleë in 'n dal van die Sederberg in die Wes-Kaap, omtrent 250 kilometer noordoos van Kaapstad en 72 km suidoos van Clanwilliam.
Geskiedenis

duimnael|links|270px|Wupperthal omstreeks 1852 geskets deur die Rynse Sendinggenootskap|Rynse sendeling [[Hans Christian Knudsen, van Noorweë.]]
Die dorp is in 1829 deur die Rheinischen Missionsgesellschaft deur Johann Gottfried Leipoldt gestig en genoem na die vallei of dal ("Thal") van die Wupper in Barmen, Duitsland. Hy skryf in sy dagboek oor die naamgewing: „Wir haben den Namen Riedmond in Wupperthal verwandelt zum Andenken an unser liebes deutsches Wuppertal.“ (Sowat eenhonderd jaar later verenig die Duitse dorpe Barmen en Elberfeld, sedert 1929 dra hulle die naam Wuppertal.) Die twee sendelinge het die nedersetting met sewe khoikhoi gesinne gevestig en op hulle geestelike opheffing gefokus en boerdery aangemoedig. Die bevolking het gestyg kort nadat slawerny in 1838 afgeskaf is en baie bevryde slawe van nabygeleë plase daar aangekom het.

Die voormalige sendingstasie is tot vandag toe die streeksentrum met 'n poskantoor, skool, kliniek, kerk en kerkkantoor (Pfarrei), winkels en 'n skoen- en handskoenfabriek, waar tradisionele velskoene vervaardig word. Tabak word gedroog en gerol om roltabak te maak. Landbouprodukte uit die omgewing sluit in rooibostee, gedroogde vrugte, en gedroogte boontjies.
Omgewing

Wupperthal is in 'n pragtige landskap geleë wat ten beste beleef kan word deur 'n staproete wat in 2000 aangelê is. Die twee dae lange tog sluit in 'n besoek aan Boesmantekeningterrein, 'n groot waterval en indrukwekkende rotsformasies.

Wupperthal word met 'n pad oor die Pakhuispas met Clanwilliam en die N7 nasionale pad verbind.
Sien ook

* Lys van dorpe in Suid-Afrika
Eksterne skakels

* Wupperthal webwerf
* Wupperthal op SA Places
* Wuppertal op Oppad


Kategorie:Nedersettings in die Wes-Kaap
Kategorie:Weskus van Suid-Afrika
Darling, Wes-Kaap

Darling is 'n klein dorp in die Weskus-gebied van die Wes-Kaap, omtrent 75 km noord van Kaapstad.
duimnael|links|300px|Die NG kerkgebou op Darling is deur Wynand Louw ontwerp en die hoeksteen in 1958 gelê.
Geskiedenis

Teen die begin van die 18de eeu het omtrent 29 boere in 'n gebied genaamd Groenkloof geboer. Darling is in 1853 op een van die plase, Langfontein, gestig. Dit is vernoem na sir Charles Henry Darling wat in 1851 na die Kaap gekom het as luitenant-goewerneur.
Dorp en omgewing

Die Darling-museum stel die geskiedenis van die dorp en die Darling roomhuis, wat in 1899 deur twee Sweedse setlaars, Nils Georg Moller en G. Threnstrom, gevestig is en in 1950 gesluit is, ten toon. Darling is beroemd vir veldblomme en sedert 1917 word die Darling-veldblomskou elke jaar deur die Darling-veldblomvereniging, wat in 1915 deur mev. Suzanne Malan en mnr. Frederick Duckitt van Waylands gestig is, gehou. . Landbou in die gebied is gefokus op graanproduksie, druiwe, aartappels, ertjies en suiwelboerdery. Die eerste Merinoskape in Suid-Afrika is ook hier aangehou nadat 'n verskepingsfout hulle hier afgelewer het. Wolproduksie in Suid-Afrika vind sy oorsprong in die Darling-omgewing.

Die Suid-Afrikaanse satiris Pieter-Dirk Uys voer baie van sy vertonings as Evita Bezuidenhout by Evita se Perron, 'n kabaretteater en restaurant in Darling, op. Die kunsmark daarnaas is in 2006 deur die Darling-trust, 'n liefdadigheidsorganisasie wat die probleme van verarmde gemeenskappe in die omgewing aanspreek, oorgeneem.

Die Hildebrand-monument is net buite Darling opgerig ter ere van veldkornet C.P. Hildebrand van die Boeremagte se Maritz-kommando.

Die gerestoureerde Victoriaanse huise en boomryke strate maak Darling 'n gewilde naweekoord vir inwoners van Kaapstad en omgewing.
Wapen

Darling het in 1955 munisipale status gekry. Die raad het in 1960 'n wapen by die Kaapse Provinsiale Administrasie geregistreer : In groen, 'n gaande goue leeu; 'n gekanteelde goue skildhoof belaai met drie rooi arctotis-blomme goud gesaad. Die helmteken was 'n koei se kop uitkomend uit 'n goue muurkroon, en die wapenspreuk was "Ora et labora".
Sien ook

* NG gemeente Darling
* Lys van dorpe in Suid-Afrika
* Yzerfontein
* Malmesbury
Verwysings
Bron

* Kuttel, M.: The Groene Kloof. In: Lantern. Tydskrif vir VOlksopvoeding. Jaargang 3, no. 2, September 1953.
Eksterne skakels

*Darling Veldblomvereniging
*Darlingmuseum
*Evita se Perron webwerf
*Die Darling Trust


Kategorie:Nedersettings in die Wes-Kaap
Kategorie:Weskus van Suid-Afrika
Barrydale

Barrydale is 'n dorpie op die grens van die Overberg en die Klein Karoo in die Wes-Kaap, Suid-Afrika. Dit is geleë in 'n nou vallei in Langeberg by die begin van die Tradouwpas op pad na Swellendam waar die pad van Suurbraak af by die R62 wynroete tussen Montagu en Oudtshoorn aansluit.
Geskiedenis

Barrydale se geskiedenis begin in die vroeë 1700's toe boere na die gebied getrek het op soek na vrugbare grond met water. In 1978 word die Nederduits Gereformeerde gemeente van Barrydale gestig en word grond aangeskaf om 'n kerk te bou waar die paaie wat vandag as die R62 en R324 bekend staan ontmoet. Die dorp wat in 1880 gestig is, is vernoem na Joseph Barry. Die munisipaliteit is in 1921 gevestig.
Omgewing

Wingerde en boorde is in die omgewing aangeplant en in 1940 is die Barrydale Koöperatiewe Wynkelder gevorm en 'n brandewyn distilleerdery gevestig. Die warm klimaat leen die gebied tot die verbouing van verskeie soorte vrugte en daar is menige vrugteboorde in die vrugbare Tradouwvallei aangeplant. Appels, pere en lemoene word hier in die winter geoes en appelkose, vye, en perskes en druiwe in die somer.

Soos baie ander dorpe in Suid-Afrika is die nalatenskap van apartheid nog duidelik sigbaar in die verdeling van die dorp in 'n “wit-” en “swart-” gedeelte wat meestal deur afstammelinge van die inheemse KhoiKhoi bewoon word. Die dorpie is kultureel divers met beide Engels- en Afrikaanssprekende inwoners asook onlangse immigrante uit Europa. Die dorpie se bevolking is tans ongeveer 3500 permanente inwoners wat dramaties styg tydens die toeriste-seisoen.

Die klimaat is gematig met warm droë somers met gemiddelde temperatuur van 25 °C wat soms tot 35 °C styg. Winters is ook matig, nat en temperatuur daal soms tot -1 °C wat gepaardgaan met ligte ryp.

Die spesie Erica barrydalensis is na Barrydale vernoem.
Kerke in Barrydale

Kerkgeboue van die verskillende gemeentes in die dorp:

Lêer:NRK-Barrydale.jpg|Nederduitse Gereformeerde Kerk
Lêer:NAC Barrydale-ZA.jpg|Nuwe Apostoliese Kerk
Lêer:Evg-ref-kirche-südafrikas-barrydale.jpg|Evangelies Gereformeerde Kerk van SA
Lêer:Interdenominational-church-barrydale.jpg|Interdenominale Kerk

Galery


Lêer:Barrydale2.jpg|Barrydale
Lêer:KarooHotel.jpg|Karoo Hotel
Lêer:Belanti-cinema-barrydale.jpg|Belanti-kinema
Lêer:Magpie-gallery-barrydale.jpg|Magpie-kunsgalery
Lêer:Ronnies-Sex-Shop.jpg|Ronnie se Sekswinkel

Sien ook

* Lys van dorpe in Suid-Afrika
Eksterne skakels

* Barrydale op Viewoverberg.com
* Barrydale webwerf
* Wynroete wat die Breederiviervally en die Klein Karoo insluit
* Akkommodasie, plaaslike kunstenaars en kaart van die gebied
Verwysings

Kategorie:Nedersettings in die Wes-Kaap
Dysselsdorp

Dysselsdorp is 'n dorpie in die Klein Karoo, ongeveer 30 kilometer van Oudtshoorn teen die voet van die Kammanassieberge. Die N12 nasionale pad gaan naby Dysselsdorp verby.

Die dorp is in 1838 as 'n sendingstasie deur die Londense Sendinggenootskap gestig. In 1877 is die ongeveer 1,5 hektaar deur John X. Merriman in vrypag aan die 148 inwonerfamilies toegestaan. Die dorp, met bevolking van ongeveer 12 000, word tot vandag toe nog hoofsaaklik deur afstammelinge van voormalige slawe en mense van gemengde rasseafkoms besit en bewoon.

Daar is 'n klein Katolieke kapel op 'n steil heuwel aan die suidekant van die dorp.
Sien ook

* Lys van dorpe in Suid-Afrika
Eksterne skakels

* Dysselsdorp op southerncape.co.za


Kategorie:Nedersettings in die Wes-Kaap
Petervale, Johannesburg

Petervale is 'n voorstad van Johannesburg in Suid-Afrika. Dit is in Gebied 3.

Petervale is langs die N1 nasionale pad en word omring deur die voorstede Rivonia, Bryanston en Paulshof. Dit is verder naby aan Sunninghill en Morningside. Daar is 'n klein winkelsentrum en 'n kliniek in Petervale. Langs Cambridgestraat is ook 'n groot veld wat deel vorm van Gebied 3 se groengordel.

Petervale kan bereik word vanaf die N1 hoofweg (Suid of Noord) deur die Rivonia-afrit te neem. Ry noord in Rivoniaweg en draai links in Witkoppenlaan. Ry verby die Cambridge kantoorpark en draai links in Cambridgestraat. Volg dit oor die hoofweg tot in Petervale.

Rivonia en Bryanston kan bereik word vanaf Petervale deur Twaalfde Laan.
Verwysings

Kategorie:Voorstede van Johannesburg
Zoar, Wes-Kaap

Zoar is 'n nedersetting aan die R62 provinsiale pad, 21 km oos van Ladismith in die rigting van Calitzdorp. Die dorpie lê direk wes van Amaliënstein.

Die nedersetting is 3 km lank, lê op die noordelike oewer van die riviertjie wat uit die Seweweekspoort kom en dan aan die voet van die Amaliënsteinrif verbyvloei. Tydens die sensus van 1891 in die Kaapkolonie was hier 1 400 inwoners. Nou staan die getal op nagenoeg 4 660. Werkloosheid en armoede is besonder groot. Op beperkte skaal word appels en vye gelewer. Toerisme kan dalk 'n bydrae tot die ekonomie lewer. Zoar se droë klimaat en afgesonderdheid maak dit ideaal geskik vir die produksie van organiese saad. Hierdie saadproduksie word ondersoek as 'n projek vir werkskepping en die opheffing van mindergegoedes.
Geskiedenis

duimnael|links|270px|Die destydse sendingkerk, nou VG kerk, op Zoar.
Zoar is in 1817 op die plaas Elandsfontein gestig as 'n sendingstasie van die Suid-Afrikaanse Sendinggenootskap (SASG). Dit was die eerste sendingstasie in die Klein Karoo en die eerste van die SASG buite Kaapstad. Die stasie se stigtingsdatum maak dit dus heelwat ouer as Oudtshoorn, Ladismith en Calitzdorp. In Genesis 13:10, 14:2-8 en 19:20-23 kom die naam van Zoar 'n paar maal voor. Dit lê in die vlakte van die Jordaanrivier en oos van die Dooie See. Zoar is 'n Hebreeuse woord met die aanvanklike betekenis van “klein”, maar met 'n latere betekenisontwikkeling “toevlugsoord”.

P.J. Joubert was die eerste sendeling hier. Hy was die oupa van Piet Joubert, 'n bekende Transvaalse generaal uit die tyd van die Tweede Vryheidsoorlog. Weens geldgebrek en misoeste verlaat Joubert sy pos in 1837. Sy plek word tydelik ingeneem deur sendelinge van die Berlynse Sendinggenootskap. Eers was Reinhold Gregorowski daar en in 1842 volg Theodor Radloff hom op. Vrugtebome, wingerde en koringlande is ontwikkel om hul volgelinge die beroep van boer aan te leer. Alhoewel die twee Duitsers sukses in hul werk behaal het, was die Lutherse liturgie vir die gemeente te vreemd. Met die gevolg dat die SASG in 1865 maar weer 'n sendeling gestuur het. Teen 1867 is die probleme opgelos en word Zoar weer aan die Duitsers oorhandig, maar eerw. Jacobus Pauw (van die NG Kerk) het in beheer gebly. In 1888 het die Berlynse Sendinggenootskap hulle teruggetrek op Amaliënstein en Zoar aan die NG Kerk oorhandig.
Bibliografie

* Burman, Jose: The Little Karoo. Kaapstad: Human & Rousseau, 1981. ISBN 0-7981-1214-X
Sien ook

* Amaliënstein
* Eerw. Jacobus Pauw
* Lys van dorpe in Suid-Afrika
Eksterne skakels

* http://www.southerncape.co.za/towns/zoar/welcome.html
Verwysings

Kategorie:Nedersettings in die Wes-Kaap
Kategorie:Sending in Suider-Afrika
New Hanover, KwaZulu-Natal

New Hanover is 'n klein dorpie in die KwaZulu-Natalmiddellande, Suid-Afrika. Dit is omtrent halfpad tussen Pietermaritzburg en Greytown geleë.
Geskiedenis

New Hanover is in die 1850's deur Duitse katoenboere gestig. Die dorp is na Hannover in Duitsland vernoem. Duits word nog baie gepraat in die distrik. Die spoorlyn het die dorp in 1899 bereik.

Vandag is die hoof ekonomiese produk suikerriet gevolg deur vrugte, graan en bosbou. Dit is naby ander nedersettings met 'n Duitse oorsprong soos Wartburg, Kirchdorf, Lillienthal, Schroeders en Hermannsburg.
Distrik

Die distrik is 1 400 km2 groot. Daar is verskeie watervalle in die omgewing. Suikerriet en swartwattel is die belangrikste produkte van die distrik. Die Albert Falls-dam en natuurreservaat is 25 km suidwes van die dorp.
Sien ook

* Lys van dorpe in Suid-Afrika
Bronne

*
*
Verwysings

Kategorie:Nedersettings in KwaZulu-Natal
Piketberg

duimnael|280px|links|Piketberg met sy mondigwording in 1857. Skets deur Johannes Poortermans.
duimnael|links|280px|Die ou sinagoge is omskep in 'n museum.
280px|duimnael|links|Die oudste gebou van die Hoërskool Piketberg, opgerig in 1914. Dié gekombineerde skool het in 2013 altesaam 603 leerders van gr. 1 tot gr. 12 gehad.
duimnael|links|280px|'n Gastehuis wat in 2013 te koop was teen R8,75 miljoen.

Piketberg is 'n dorp in die Wes-Kaap, Suid-Afrika.
Geskiedenis

Die dorp is in 1836 gestig toe sir Benjamin D'Urban die plaas “Grotefontein” aan die kerkraad geskenk het. Die eerste erwe is in 1841 verkoop. Die kerk het die dorp tot 1901 bestuur. Die spoorlyn na Bitterfontein het die dorp in 1902 bereik. Die naam is afgelei van die ou Nederlandse woord picquet wat van Frans geleen is en militêre wagpos beteken. So 'n pos is reeds in die 1670's aan die voet van die berge gestig om die boere te beskerm teen strooptogte van die Khoikhoi-stamme.

Soos op baie ander dorpies in Suid-Afrika is die grootste gebou die NG kerkgebou. Piketberg spog met 'n besonder indrukwekkende voorbeeld wat deur die argitek Carl Otto Hager in sy kenmerkende Neogotiese styl ontwerp is.
Wapens

Munisipaliteit — Die munisipale raad het in 1966 'n wapenverlening van die Kaaplandse provinsiale administrateur verkry : Kepersgewys deurgesny van goud en rooi, in die skildhoof twee proteablomme gestengel en geblaar van natuurlike kleur en in die skildvoet 'n klimmende griffioen wat 'n strydbyl vashou, alles van goud. Die helmteken was 'n rooi toring met 'n Nederlandse vlag daarop, en die wapenspreuk was "Vigilo et spiro". Die wapen is in 1970 deur die Buro vir Heraldiek geregistreer.

Afdelingsraad — Die afdelingsraad (d.w.s die plaaslike owerheid vir die landelike gebiede buite die dorpsgrense) het in 1975 'n wapen by die Buro vir Heraldiek geregistreer :
In goud, 'n gekanteelde keper van rooi vergesel in die skildhoof van twee heraldiese fonteine en in die skildvoet van 'n gestingelde en geblaarde druiwetros van natuurlike kleur. Die helmteken was 'n rooi burg (toring). Hierdie wapen het in onbruik geraak nadat die afdelingsraad in 1980 by die nuwe Swartlandse afdelingsraad ingelyf is.
Omgewing

Die omgewing word oorheers deur sandsteenkranse van die Piketberg-bergreeks wat bo die koringlande uittoring. Die skeure en grotte in die hange getuig van prehistoriese inwoners soos die Boesmans, wie se rotstekeninge goed bewaar gebly het. Die vallei is ideaal vir die verbouing van koring en die berghange vir appels, pere en perskes.
Sien ook

* Piketberg (kiesafdeling)
* Lys van dorpe in Suid-Afrika
Verwysings
Eksterne skakels

* http://www.theheritageportal.co.za/article/some-early-piquetberg-farms-illustrated-johannes-cornelius-poortermans


Kategorie:Nedersettings in die Wes-Kaap
Kategorie:Weskus van Suid-Afrika
Groenpunt-vuurtoring

duimnael|regs|300px|Die Groenpunt-vuurtoring

Die Groenpunt-vuurtoring is 'n rooi-en-wit geverfde vuurtoring op die noordwestelike punt van Tafelbaai in Mouillepunt, Kaapstad.
Geskiedenis

Dit is die oudste vuurtoring in Suid-Afrika en is deur die Duitsgebore argitek Herman Schutte ontwerp en in 1823, teen 'n koste van £5 420 pond, voltooi en op 12 April 1824 in gebruik geneem. Die lamp van die toring het met walvisolie gebrand.

In 1926 is dit met 'n mishoring toegerus en twee jaar later is dit geëlektrifiseer.

Die rotsagtige Mouillepunt staan reeds eeue lank onder seevaarders bekend as een van die gevaarlikste punte aan die Kaap. Die laaste in 'n lang lys skepe wat hier gestrand het, is die Seafarer, wat in 1967 op die rotse geloop het. Wanneer die vuurtoring met mis omhul word, soos dikwels in die winter gebeur, waarsku die mishoring se klank skepe kilometers ver.
Veeldoelig

Die Groenpunt-vuurtoring is gebruik om die eerste vuurtoringwagters in Suid-Afrika op te lei. Dit word vandag nog as 'n konferensiebestemming gebruik. Dit word ook uitverhuur vir huweliksonthale.
Kulturele erfenis

Die vuurtoring is op 12 Januarie 1973 deur Johannes Petrus van der Spuy, Minister van Nasionale Onderwys, as 'n nasionale monument verklaar en word beskerm as 'n provinsiale erfenisterrein ingevolge die Wet op Nasionale Erfenishulpbronne (25/1999).
Sien ook

* Vuurtoring
* Robbeneiland-vuurtoring
* Vuurtorings van Suid-Afrika
Verwysings

Kategorie:Erfenishulpbronne in Suid-Afrika
Kategorie:Vuurtorings van Suid-Afrika